Syin akkin ad bdun acraw n uzemmur, daɣen leqqḍen abelluḍ, zik nxeddem yis-s kullec , xeddmen aɣrum n ubelluḍ, llan wid i t-id-yettawin i lmal. Alqaḍ n uzemmur yettaṭṭaf alama kraḍ n wagguren, llan kra ttawin-d meɣres. Daɣen ilaq ad teẓreḍ d akken azemmur-agi fersent ǧǧan-t-id deg wawal “arraw ur tqabact, uffuɣ ur tgersa.” Lmeɛna-s ilaq ad yissin ufellaḥ-nni amek ara yefres tazemmurt, ad as-tekkseḍ ayen iḍurren ma d uffuɣ akken ad tesɛu lɣella aṭas, ilaq ad tt-tmegleḍ. Win yesɛan lmal, di tmeddit gellun-d aṭas yifellaḥen s ccḍeb, d ayen i fersen am tciṭwin , llan wid i d-yettḥuccun iggi d ayen i wumi neqqar abelluḍ n yilef, llan wid i s-yeqqaren aqeccuc neɣ axnac, ma yella akka d adfel sexdamen-t, yella daɣen wummad ttawin-t-id di ccetwa ttḥuccunt-id, iga am usaɣur dacu kan ur yettmettat ara di ccetwa, yezmer i ugris meɛna d imukan ; yettili deg umkan n uẓru. Mi ara d-taweḍ tefsut d ayen-niḍen win ixeddmen tizizwa ad tent-isefqed, acu zik d tizizwa n uqeccuc kan mači am tura. Llan wid ixeddmen tibḥirin mi ara yekcem yebrir ttheggin akal i yiḥemmamen, dinna i tteẓẓun amedya:talubyant n timiṭ, taxsayt tabaɛlit, taxsayt n waman, ṭumaṭac, ifelfel... Tura nek akka ixeddmeɣ, bedduɣ si tkerza ttheggiɣ, am ṭumaṭac ur d-ttaɣeɣ ara nnqel, xeddmeɣ zerra i yiman-iw. Mi ara ẓreɣ ṭumaṭac mkul tameddit ttɣummuɣ-tt axaṭer semmeḍ lḥal ma yella subbent-d tfesniwin n lḥamu , ad yemmet kullec, ma yella d zerra ulac acu ara s-yexdem, besseḥ ur d-tetteffeɣ ara zik mi ara yili tɣumm ; ma yella tɣumm s lbac tetteffeɣ-d zik, yesseḥmuy akal umbaɛd yiwen am nek ur tteẓẓuɣ ara deg wassif alama iɛedda yebrir acku semmeḍ lḥal, ilaq ad yili d alemmas acku daɣen aṭas n lḥamu iṭṭurru. Ma d axeddim n tzizwa mači dayen isehlen, deg unebdu sefqadeɣ-tent kan, ttwaliɣ ma yella agellid-nni yettarew, ma 136